Ya-Ya: Vriendinne deur dik en dun - Hansie se Bertha vertel
JY LEES NOU Ya-Ya: Vriendinne deur dik en dun - Hansie se Bertha vertel
Hestrie Els en Hansie Cronjé se Bertha het dit ervaar – die krag van vriendinne wat jou dra. Hulle en ander vertel wat dit spesiaal maak
Toe Bertha Cronjé (nou du Plessis) die middag voor Hansie Cronjé se dood sy oproep kry dat hy sy vlug verpas het, was haar vriendin Alba de Jager by haar. Alba het haar aangemoedig om Hansie weer later te bel. Sonder dat Bertha dit toe besef het, sou dit hul laaste gesprek wees. Hansie het 'n ander vlug gehaal en die volgende oggend het dit soos skokgolwe deur die land getrek: Ons voormalige krieketkaptein is in 'n vliegongeluk naby George dood. In die weke daarna het Alba en Bertha se ander vriendinne haar met liefde omvou. Vyf jaar gelede was dit weer Bertha se beurt om Alba by te staan nadat sy met borskanker gediagnoseer is. Op 8 Maart vanjaar het Alba haar stryd verloor. Maar voor haar dood het haar vriendekring seker gemaak sy vier die lewe saam met hulle en dat sy besef hoeveel hulle vir haar omgee. Súlke vriendinne is die soort wat diep anker in jou menswees, een navorsers aan die Universiteit van Kalifornië in Los Angeles. Dis húlle wat salf smeer aan die seerplekke en 'n invloed het op wie jy is en die vrou wat jy nog gaan word. Ná die publikasie van die boek Divine Secrets of the Ya-Ya Sisterhood deur Rebecca Wells en die gelyknamige fliek in 2002 het verskeie studies oor vroue-vriendskappe opgevlam. Die fliek gaan oor 'n groep vriendinne wat as kinders 'n eed afgelê het om vir altyd vriende te bly. In hul middeljare duik 'n krisis in een se lewe op en die ander vriendinne besluit om te gaan help. Daar was studies wat na "Ya-Ya-oomblikke" verwys as vroue dinge vir mekaar doen wat net hegte vriendinne sal doen. Bertha en Hestrie vertel van sulke oomblikke. Ook Marelize Steyn-Earl, sakevrou en voormalige skoonheidskoningin, onthou hoe vriendinne haar regop gehou het in tye van nood.
Bertha du Plessis 'Ek is Alba ewig dankbaar dat daardie gesprek nie die laaste was wat ek met Hansie gehad het nie'
"My reis om te leer van vriendskap en hoe om 'n goeie vriendin te wees het nege jaar gelede met Hansie se dood begin. Daar was 'n paar vriendinne wat in daardie moeilike tyd 'n groot impak op my lewe gehad het. Elkeen het my op haar eie manier deurgedra: Van 'n bemoedigende SMS tot praktiese dinge soos kos aandra, tee maak vir kuiergaste of reëlings help tref vir Hansie se gedenkdiens. Een van daardie vriendinne was Alba. Ek het haar in 2001 ontmoet toe ek as fisioterapeut en sy as spraakterapeut by die Carpe Diem Skool op George gewerk het.
Die middag voor Hansie se dood het sy kom koffie drink. Hansie het gebel en gesê hy het sy vlug verpas. Ek het so daarna uitgesien om hom oor 'n paar uur op die lughawe te gaan haal dat ek nie kon help om selfsugtig-afgehaal en teleurgesteld te klink nie.
"Dit was Alba wat, nadat ek die foon neergesit het, op 'n mooi manier gesê het ek moet hom terugbel, want dis nie sy skuld nie. Sy het 'n paar uur later weer gebel om te hoor of ek wel met Hansie gepraat het. Ek het toe nog nie, maar ek het hom ná haar oproep gebel. Die volgende oggend was hy dood.